b'\n_START_ARTICLE_\nHumbolto pingvinas\n_START_SECTION_\nPaplitimas\n_START_PARAGRAPH_\nEndeminis vakarinio Piet\xc5\xb3 Amerikos kranto pauk\xc5\xa1tis, aptinkamas \xc4\x8cil\xc4\x97je ir Peru. Populiacijoje 24 000 suaugusi\xc5\xb3 individ\xc5\xb3.\n_START_SECTION_\nI\xc5\xa1vaizda\n_START_PARAGRAPH_\nVidutinio dyd\xc5\xbeio pauk\xc5\xa1\xc4\x8diai. K\xc5\xabno ilgis 65 \xe2\x80\x93 70  cm, o svoris \xe2\x80\x93 4 kg. Plunksnos juodos ir baltos. Nuo antsnapio pamato prasid\xc4\x97jusi juoda juosta dengia kakt\xc4\x85. Juoda d\xc4\x97m\xc4\x97 aplink akis ribojasi su gerkle. Nugara, sparnai, uodega yra juodos spalvos. Balta juosta prasideda nuo antsnapio pagrindo ir susijungia ties gerkl\xc4\x97s apa\xc4\x8dia. Pilvas baltas su retomis, juodomis d\xc4\x97mel\xc4\x97mis.  Per kr\xc5\xabtin\xc4\x99 eina juoda juosta.  Akys raudonai rudos. Vir\xc5\xa1 aki\xc5\xb3 yra ro\xc5\xbein\xc4\x97s spalvos liaukos, kurios atlieka termoreguliacijos funkcij\xc4\x85. Snapas stambus, juodas, prie pamato ro\xc5\xbeinis. Kojos juodos, trys pir\xc5\xa1tai sujungti plaukiojam\xc4\x85ja pl\xc4\x97ve.\n_START_SECTION_\nBiologija\n_START_PARAGRAPH_\nBendruomeniniai, ram\xc5\xabs pauk\xc5\xa1\xc4\x8diai. Balsu, primenan\xc4\x8diu asilo bliovim\xc4\x85, atkreipia partnerio d\xc4\x97mes\xc4\xaf,  \xc4\xafsp\xc4\x97ja apie savo teritorijos ribas. Laisv\xc4\x97je gyvena vir\xc5\xa1 20 met\xc5\xb3. Veistis pradeda 2 \xe2\x80\x93 3 met\xc5\xb3 ._NEWLINE_Didesn\xc4\x99 dienos dal\xc4\xaf praleid\xc5\xbeia vandenyje. Maitintis plaukia 8 - 30 km nuo kranto. Paneria 60 -150 metr\xc5\xb3, po vandeniu i\xc5\xa1b\xc5\xabna nuo 60 iki 150 sekund\xc5\xbei\xc5\xb3. Turi antr\xc4\x85, skaidr\xc5\xb3 akies vok\xc4\x85, kurio d\xc4\x97ka geriau mato po vandeniu. _NEWLINE_Minta \xc5\xbeuvimi (an\xc4\x8diuviais, sardin\xc4\x97mis, silk\xc4\x97mis, stintomis), kalmarais, v\xc4\x97\xc5\xbeiagyviais (kriliumi, krevet\xc4\x97mis). Didel\xc4\x99 \xc4\xaftaka mitybai turi Humbolto srov\xc4\x97, nes jos vandenyje yra daug deguonies ir tod\xc4\x97l ten veisiasi daug \xc5\xbeuvies. El Ninjo metu \xc5\xa1i srov\xc4\x97 susilpn\xc4\x97ja, suma\xc5\xbe\xc4\x97ja \xc5\xbeuvies ir pingvinai pradeda badauti._NEWLINE_Natural\xc5\xabs prie\xc5\xa1ai vandenyje yra\xc2\xa0: j\xc5\xabr\xc5\xb3 li\xc5\xabtai, j\xc5\xabr\xc5\xb3 leopardai, ausytieji ruoniai, orkos ir rykliai. Sausumoje med\xc5\xbeioja jauniklius ir naikina kiau\xc5\xa1inius \xc5\xbeiurk\xc4\x97s, kat\xc4\x97s, lap\xc4\x97s, \xc5\xa1unys, gyvat\xc4\x97s ir karakaros. _NEWLINE_Monogamai. Per metus veisiasi 1 \xe2\x80\x93 2 kartus.  Lizdaviet\xc4\x97ms rausia sm\xc4\x97lyje arba guano kloduose rausia urvus. Keturi\xc5\xb3 dien\xc5\xb3 b\xc4\x97gyje padedami du kiau\xc5\xa1iniai. Inkubacija trunka 40 \xe2\x80\x93 42 dienas, peri abu t\xc4\x97vai. Lizde jauniklius nuo \xc5\xa1al\xc4\x8dio saugo pirmosios plunksnos, tod\xc4\x97l \xc4\xaf med\xc5\xbeiokl\xc4\x99 plaukia abu t\xc4\x97vai. 10 \xe2\x80\x93 12 savai\xc4\x8di\xc5\xb3 pauk\xc5\xa1\xc4\x8diukai apsiplunksnuoja ir keliems m\xc4\x97nesiams i\xc5\xa1plaukia \xc4\xaf j\xc5\xabr\xc4\x85.  Tada suaug\xc4\x99 pauk\xc5\xa1\xc4\x8diai \xc5\xa1eriasi.'